মহেন্দ্র সিংহ ধোনি এবং ভারতের বাঁ হাতি ওপেনার গৌতম গম্ভীরের সম্পর্কটা ঠিক কেমন? ক্রিকেটাপাগলরা একবাক্যে বলবেন, দু’ জনের সম্পর্ক সাপে-নেউলে।
ভারতীয় ক্রিকেটের অলিন্দে পা রাখলে কত কিছুই না শোনা যায়! শোনা যায়, সৌরভ গঙ্গোপাধ্যায়ের কেরিয়ার নষ্ট হয়ে গিয়েছিল ধোনির জন্য। ধোনি নাকি পছন্দ করতেন না সৌরভকে। এরকম কত কী। ধোনিকে অনেকেই আসামীর কাঠগড়ায় দাঁড় করান। এখন যেমন শোনা যায়, ধোনির সঙ্গে যুবরাজ সিংহের সম্পর্ক তলানিতে এসে ঠেকেছে। গম্ভীরের সঙ্গেও ধোনির সম্পর্ক ভাল নয় বলেই গোটা দেশ জানে। নিন্দুকদের একটা অংশ দাবি করে, ধোনির অঙ্গুলিহেলনেই ভারতীয় দল থেকে বাদ পড়তে হয়েছিল গম্ভীরকে। সমালোচকদের এ হেন মারাত্মক দাবিকে ভুল প্রমাণ করতে এবার নেমে পড়েছেন স্বয়ং গোতিই।
আরও পড়ুন
ধোনিকে ঘিরে ঘনাচ্ছে রহস্য। মাহিকে আক্রমণ। ধোনি কী করলেন জবাবে?
আর কি ভারতীয় দলে ফিরতে পারবেন গম্ভীর?
সর্বসমক্ষে তিনি জানিয়ে দেন, ধোনির সঙ্গে তাঁর সম্পর্কের রসায়নের কথা। সোশ্যাল নেটওয়ার্কিং সাইট ফেসবুকে প্রথম বার লাইভ চ্যাটে এসে গম্ভীর জানান, তাঁর ও ধোনির মধ্যে কোনও সংঘাত নেই। নেই লড়াই। তবে মতপার্থক্য রয়েছে। এক ভক্তের ছুড়ে দেওয়া প্রশ্নের জবাবে দিল্লির এই বাঁ-হাতি ব্যাটসম্যানকে বলতে শোনা যায়, ‘আমার সঙ্গে ধোনির ব্যক্তিগত লড়াই নেই। আমাদের দু’জনের মধ্যে ভয়ঙ্কর সংঘাতও নেই। ভারতীয় দলের জার্সি চাপিয়ে যে ক্রিকেটারই খেলেন, তাঁর প্রথম এবং একমাত্র লক্ষ্যই থাকে দেশকে জেতানো। দেশের মুখ উজ্জ্বল করা।’
অর্থাৎ সেটা যেমন গম্ভীরের ক্ষেত্রে প্রযোজ্য, বাকিদের ক্ষেত্রেও তাই। গম্ভীর আরও বলেন, ‘আমার আর ধোনির মধ্যে মতপার্থক্য অবশ্য রয়েছে। কিন্তু সে তো থাকতেই পারে। তবে মাহি দুর্দান্ত একজন ক্রিকেটার। আমরা একসঙ্গে বেশ কিছু ভাল মুহূর্ত কাটিয়েছি।’ ওয়াংখেড়ে স্টেডিয়ামে অনুষ্ঠিত বিশ্বকাপ ফাইনালে গম্ভীর ও ধোনির ইনিংসই ভারতকে বিশ্বকাপ জেতাতে সাহায্য করেছিল। দক্ষিণ আফ্রিকায় অনুষ্ঠিত টি টোয়েন্টি বিশ্বকাপ জিতেছিল ধোনির ভারত। সেই দলেরও সদস্য ছিলেন গম্ভীর।